РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/265-18

3. децембар 2018. године

Б е о г р а д

ЗАПИСНИК

36. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 3. ДЕЦЕМБРА 2018. ГОДИНЕ

Седница је почела у 16.35 часова.

Седницом је председавала Катарина Ракић, председник Одбора.

Седници су присуствовали чланови Одбора: Драган Јовановић, Јасмина Каранац, Стефана Миладиновић, Огњен Пантовић, Снежана Б. Петровић, и Далибор Радичевић.

Седници су присуствовали заменици чланова Одбора: Горан Ковачевић (заменик Зорана Милекића), Ивана Николић (заменик Јовице Јевтића), и Оливера Пешић (заменик Иване Стојиљковић).

Седници нису присуствовали чланови Одбора: Драган Весовић, Ненад Константиновић, др Владимир Орлић, Саша Радуловић, Марина Ристић, Новица Тончев, и Горан Ћирић, нити њихови заменици.

Седници су присуствовали из Регулаторне агенције за електронске комуникације и поштанске услуге: др Владица Тинтор, директор, Петар Стијовић, заменик председника Управног одбора, Владимир Крстић, члан Управног одбора РАТЕЛ-а, Миодраг Ивковић, директор Сектора за електронске комуникације, Јелена Ивановић, директор Сектора за правне и опште послове,Љиљана Јаковљевић, директор Сектора за анализу тржишта и економске послове, Драган Пејовић, директор Сектора за поштанске услуге и Александра Ристић, шеф Кабинета.

Одбор је, једногласно (10 гласова „за“), у складу са предлогом председника Одбора усвојио следећи

Д н е в н и р е д:

1. Разматрање Извештаја о раду Регулаторне агенције за електронске комуникације и поштанске услуге за 2017. годину (број 02-2422/18 од 28. 06. 2018. године).

Прва тачка дневног реда - **Разматрање Извештаја о раду Регулаторне агенције за електронске комуникације и поштанске услуге за 2017. годину**

На почетку уводног излагања др Владица Тинтор, директор Регулаторне агенције - РАТЕЛ, је истакао да је у 2017. години Агенција имала низ активности у циљу побољшања рада оператора, на очувању конкурентности тржишта, повећању квалитета услуга, обезбеђивању већег степена заштите крајњих корисника, промоцији информационе безбедности у Републици Србији, као и низ активности на јачању техничких капацитета поверених послова. У 2017. години је издато укупно 12.331 дозвола за коришћење радио фреквенцијског спектра, УО је донео седам правилника, уписана су два посебна ЦЕРТ а у регистар посебних ЦЕРТ ова, формирано је 767 нових предмета у вези са приговорима крајњих корисника (360 приговора је решено позитивно), издате су 724 потврде о усаглашености опреме, донето је 58 решења о додели, продужењу или одузимању нумерације, издато је осам нових дозвола за обављање поштанских услуга, издато је 155 потврда о упису и брисању оператора у евиденцију и унето је 5000 контролно мерних записа у базу података. Завршена је реконструкција Контролно-мерног центра у Нишу, започете су активности око аквизиције новог Контролно-мерног центра у АП Војводини и потписан је уговор о изградњи мреже станице за мониторисање РФ спектра за четири локације у Републици Србији. Успостављен је портал за мрежу сензора уз помоћу које се обавља континуирано и дуготрајно праћење нивоа укупног електричног поља, које потиче од електронских комуникациционих мрежа и опреме, и постављени су сензори на девет локација у Београду, Нишу и Новом Саду. Према последњим информацијама тренутно имамо 20 сензора постављених у пет градова.

Затим, обављене су или започете анализе за следећа релевантна тржишта: велепродајног тржишта широкопојасног приступа, велепродајног тржишта оригинације позива у јавној телефонској мрежи на фиксној локацији, велепродајног тржишта терминације позива у јавној телефонској мрежи, малопродајног тржишта приступа јавној телефонској мрежи на фиксној локацији, велепродајног тржишта терминације позива у мобилној мрежи, велепродајног тржишта локалног приступа елементима мреже који се пружа на фиксној локацији, и велепродајног тржишта висококвалитетног приступа који се пружа на фиксној локацији. Наглашено је да се кроз ове анализе тржишта формирају велепродајне цене за телекомуникационе операторе. Пројекат упоредног мерења и анализе параметара квалитета услуга које мобилни оператори у Републици Србији пружају крајњим корисницима за технологије 2G, 3G и 4G и мерења параметара перформанси мобилних мрежа за говорну услугу и услугу преноса података је завршен и резултати су јавно доступни. Ове године су урађена нова мерења и објављени су нови подаци, који показују да корисници мобилне телефоније у Републици Србији имају исти квалитет услуга као и у већини европских земаља. Од 1. септембра 2017. године је преко интернет шалтера на сајту Агенције корисницима омогућено да поднесу захтев за појединачне дозволе за коришћење радио-фреквенција електронским путем чиме је убрзана процедура издавања дозвола.

После двогодишњег рада и осам одржаних састанака, завршен је рад међународне радне групе СЕДИФ за оптимизацију и репланирање радио-фреквенцијског спектра за радио-дифузну службу. Ово је важно због будуће аукције спектра која је планирана 2020. године, а приход Републике Србије на тако великој аукцији може да буде и преко 200 милиона евра. Агенција и Канцеларија за информационе технологије и електронску управу Владе Републике Србије су 22. септембра 2017. године потписале Споразум о сарадњи у области информационо-комуникационих технологија. Такође, потписан је и Меморандум о разумевању са мађарским регулаторним телом.

РАТЕЛ је у новембру 2017. године био домаћин највећег међународног скупа који је Агенција икада организовала, а у питању је радионица и пленарно заседање Европске регулаторне групације за поштанске услуге где је било присутно преко 200 учесника из 36 земаља. Затим, у децембру 2017. године директор Агенције је изабран у мини одбор BEREC, односно на функцију заменика председавајућег и истакао да први пут представник Републике Србије чини део руководства најважније европске организације у области телекомуникација чији је рад изузетно важан јер се до краја 2018. или почетком 2019. године очекује усвајање новог регулаторног оквира за област електронских комуникација на нивоу ЕУ.

Агенција од 2017. године води пословне књиге и врши припрему, састављање, подношење и објављивање годишњих финансијских извештаја у складу са Законом о рачуноводству, а у складу са препоруком ДРИ. Укупан приход Агенције у 2017. години је 2 милијарде и скоро 10 милиона динара, а расход 902 милиона динара. Посебно је указано да је ово први пут за 13 година да Агенција има приходе преко 2 милијарде динара, а то је резултат једне доста рестриктивне политике. Разлика између прихода и расхода уплаћена је у буџет Републике Србије. На дан 31. 12. 2017. годиине у Агенцији је било запослено 132 лица (81% ВСС, 2% ВШС и 16% ССС).

Што се тиче тржишта телекомуникација у Републици Србији укупан приход је износио око 191 милијарде динара што је око 1% више у односу на 2016. годину што чини 4,3% бруто друштвеног производа Републике Србије. Највећи приходи долазе из области мобилне телефоније 58%, фиксне телефоније, интернета и кабловске дистрибуције. Што се тиче инвестиција у 2017. години оне су износиле 270 милиона евра што је за 1,6% више него 2016. године. На крају 2017. године било је 2,5 милиона корисника фиксне телефоније и тај број већ годинама опада, 8,62 милиона корисника мобилне телефоније, 1,48 милиона интернет претплатника и тај број расте, а број дистрибуцијских садржаја је 1,7 милиона претплатника. Први пут је израчунат индекс дигиталне економије друштва, који показује дигиталне перформансе сваке земље, тако да можемо да се поредимо са свим земљама ЕУ. Индекс се састоји од пет категорија: повезаност, људски капитал, коришћење интернета, интеграција дигиталних технологија и јавни дигиталнис сервис. Резултати који су добијени нису задовољавајући, у односу на земље ЕУ ми смо при дну, Грчка и Румунија имају лошије резултате. Међутим, овај индекс показује где су нам слабости и на чему као држава и друштво треба да радимо у наредном периоду.

Број корисника фиксне телефоније је већ годинама у паду што не значи да људи мање користи телекомуникације, већ се то прелило на неке друге типове услуга. Пола прихода из фиксне телефоније долази из претплате. У 2017. години преносивост бројева је била активна, тако да је било преко 54 хиљаде пренетих бројева фиксне телефоније. Мобилна телефонија доноси највише прихода преко 110 милијарди динара и има већи број постпејд од припејд корисника, одлазни говорни саобраћај и даље расте, СМС и ММС поруке опадају, а количина пренетих бројева је дуплирана у односу на 2016. годину - што значи да се интернет преко мобиних мрежа све више користи. Од 2014. године имамо потписан Споразум о регионалном ромингу са БиХ, Црном Гором и Македонијом, у три наврата су снижаване цене роминга са наведеним земљама, а највећи ефекат снижавања цена јесте чињеница да се data саобраћај повећао десет пута за четири године примене Споразума. Број интернет корисника је око 1.5 милион, највећи број корисника је у сегменту xdsl технологија, кабловско-дистрибутивни системи, бежични системи, а највећи раст је у сегменту оптичких мрежа које пружају најквалитетније услуге за крајње кориснике. Урађена је и анализа колики су просечни протоци по уговорима који претплатници склапају са операторима: 44 % има од 10-20 Мb, 20% корисника има између 50 и 100 Мb у секунди. Претплатника пакета 2, 3 или 4 услуге има 1.168.000 корисника, највећи број користи две услуге и најчеше корисници везују интернет са неком од услуга, а најмање мобилна телефонија свега 3% што отвара даљи простор за раст у овом сегменту. Број поштанских услуга је у 2017. години повећан за 4% док је у предходне четири године обим ових услуга био смањен. У земљама ЕУ обим поштанских услуга опада. Укупно је реализовано 322 милиона поштанских услуга, што је за 11 милиона више у односу на 2016. годину. Од поштанских услуга остварен је приход у 2017. години од скоро 18 милиона динара што је приближно 0,4% пројектованог бруто домаћег производа.

У дискусији која је уследила народни посланик Снежана Б. Петровић је истакла да о квалитету рада Агенције најбоље говорe резултати који су остварени. Констатовала је да на основу изнетог извештаја који је презентован на седници, РАТЕЛ у буџет Републике Србије уплатио око 1.108.000.000 динара и честитала на досадашњем раду. Поставила је питање у вези закупа пословног простора и у вези стања у Контролно-мерном центру у Добановцима. Директор Агенције је у одговору потврдио да је Агенција имала суфицит, који је уплаћен у буџет Републике Србије. У вези закупа одговори је да трогодишњи уговор који Агенција има са Ј П „Пошта Србије“ истиче почетком следеће године и да је у међувремену потписан нови уговор са Ј П „Пошта Србије“ и да ће пословни простор Агенције бити увећан у наредном периоду. У инфраструктурном погледу ситуација у Контролно-мерном центру у Добановцима је промењена набаљена је нова трафо станица, нова водоводна мрежа, уведено је грејање и констатовао да са постојећим објектом не може више ништа додатно да се уради. Тражене су нове локације с обзиром на техничке предуслове које тај центар мора да има и није нађена одговарајућа локација с тога је УО донео одлуку да се на постојећој локацији изгради нови објекат. С обзиром да је у питању пољопривредно земљиште започет је поступак промене детаљног урбанистичког плана у тој зони, а помоћ Народне скупштине и Одбора је свакако добродошла да би се у неком разумном року окончао тај процес и изразио наду да ће 2020. године бити јаснија слика како ће све изледати у будућности.

Народни посланик Драган Јовановић је поставио питање који мобилни оператер има најквалитетнију мрежу и да ли смо могли да искористимо ЦЕФТ-у да се цена роминга снизи као и да иако постоји Споразум о нижим ценама са земљама из окружења ситуација са ценом роминга није боља. У одговору др Владица Тинтор, директор Агенције, је објаснио методологију како се мери перформанса мобилних мрежа и да је у моменту када су рађена мерења најбољи оператор био Теленор, други Вип уз напомену да су то генерална мерења, а да на сајту Агенције постоје тачна мерења по локацији где су рађена. Такође, је указао да су рађена истраживања која су показала да сваки човек користи мобилни телефон 80% времена у кући и на послу и да сходно томе то треба да буде одлука при избору оператера. Поновио је у даљем излагању да је Република Србија значајно снизила цене роминга са земљама у окружењу и да од Берлинског процеса постоји иницијатива да земље Западног Балкана потпишу споразум и да то буде предуслов за снижавање цене роминга за грађане тог подручја и у ЕУ. Започета је иницијатива да се постојећем Споразуму прикључи Албанија и привремена администрација у Приштини међутим, због свих околности та иницијатива је привремено обустављена.

Народни посланик Ивана Николић је похвалила добру организацију одржане Конференције групе европских регулатора за поштанске услуге и поставила питање како се прилагођава постојећа технологија изазовима с обзиром на повећање броја поштанских услуга које се у извештају огледају у виду повећања броја пакетских услуга. Директор Агенције је одговорио да је питање како да традиционални поштански оператори добро послују у условима када долази до нових услуга пре свега по питању електронске трговине и пакетских услуга, које бележе велики раст, а са друге стране универзална поштанска услуга није толико заступљена и ту Република Србија није изузетак. Највећи део раста када се ради о поштанским услугама односи се на пакетске услуге. Република Србија још увек има законску одредбу по којој Ј П ,,Пошта Србије“ има тај ексклузивитет по питању традиционалних поштанских услуга док су многе европске земље одустале од тог принципа. Ј П ,,Пошта Србије“ има ту могућност да обезбеди себи довољну количину услуга да може да настави са добрим пословањем као и да Закон о поштанским услугама који је у процедури не нуди велику разлику у односу на постојећи и да је мишљења да је то добар баланс јер се са једне стране штити државни интерес, а то је да грађани имају доступност поштанских услуга, а са друге стране је омогућен рад и другим поштанским операторима да могу да се развијају.

У дискусији су учествовали: Катарина Ракић, др Владица Тинтор, Снежана Б. Петровић, Драган Јовановић и Ивана Николић.

Одбор је, једногласно (10 гласова „за“), одлучио да, на основу члана 237. Пословника Народне скупштине, поднесе Народној скупштини Извештај са Предлогом закључка, којим се прихвата Извештај о раду Регулаторне агенције за електронске комуникације и поштанске услуге за 2017. годину.

За известиоца Одбора и представника предлагача Предлога закључка на седници Народне скупштине одређенa је Катарина Ракић, председник Одбора.

На седници Одбора вођен је тонски запис.

Седница је закључена у 17.15 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Катарина Ракић